Na osnovu odredbi člana 15. Zakona o principima lokalne samouprave Federacije Bosne i Hercegovine (“Službene novine Federacije Bosne i Hercegovine” broj: 49/06, 51/09) i člana 10. Odluke o privremenom korištenju javnih površina na području Općine Stari Grad Sarajevo (“Službene novine Kantona Sarajevo” broj: 14/24 i 22/24), Općinski načelnik Općine Stari Grad Sarajevo raspisuje

**JAVNI POZIV**

**za dodjelu lokacija za postavljanje slobodnostojećih ljetnih bašti**

**I - PREDMET JAVNOG POZIVA**

Predmet ovog Javnog poziva jeste dodjela lokacija za postavljanje slobodnostojećih ljetnih bašti shodno Planu korištenja javnih površina na području Općine Stari Grad Sarajevo donesen od strane Općinskog vijeća Stari Grad Sarajevo.

Ovaj Javni poziv je podjeljen na lotove, te se aplikant može podnijeti prijavu na jedan lot. Utvrđeni lotovi su sljedeći:

* Lot 1. – Lokacija Trg Oslobođenja – Alije Izetbegovića – ekstra zona (dvije bašte, i to: prema Fakultetu za ekonomiju Univerziteta u Sarajevu površine 14 x 4 m = 56 m 2 i prema ulici Ferhadija površine 20 x 2 m = 40 m 2)
* Lot 2. – Lokacija Trg Prve brigade policije – Avdage Šahinagića – I zona (površina 8 x 8 m = 64 m 2)

Sastavni dio ovog Javnog oglasa su lokacije, odnosno grafički prikazi lokacija prema navedenim lotovima.

**II -** **OPĆI USLOVI ZA DODJELU LOKACIJA ZA POSTAVLJANJE SLOBODNOSTOJEĆIH LJETNIH BAŠTI**

Opći uslovi, koje podnosioci prijava na ovaj Javni poziv moraju ispuniti su:

* Pravno lice da je upisano u sudski registar najmanje 2 (dvije) godine prije prijave na Javni poziv ili fizičko lice da je registrovano za obavljanje djelatnosti najmanje 2 (dvije) godine prije prijave na javni poziv;
* Uredno finansijsko poslovanje;

**III – DOKUMENTACIJA KOJOM SE DOKAZUJU OPĆI USLOVI IZ TAČKE II OVOG JAVNOG POZIVA**

Uz prijavu na Javni poziv, aplikanti obavezno dostavljaju sljedeću dokumentaciju:

* Rješenje o upisu subjekta u sudski registar ili aktuelni izvod iz sudskog registra, iz kojeg je vidljivo da je pravno lice upisano u sudski registar najmanje 2 (dvije) godine, za pravna lica;
* Rješenje o registraciji navedene djelatnosti, izdato od strane nadležnog organa, za fizička lica;
* Uvjerenje o poreskoj registraciji – identifikacijski broj;
* Izvještaj centralne banke i potvrda banke kod koje je otvoren glavni račun da je isti bio aktivan najmanje 12 (dvanaest) mjeseca;
* Idejno rješenje predmetne slobodnostojeće bašte sa tačno naznačenim dimenzijama i ucrtanom lokacijom;

**IV – KRITERIJ ZA DODJELU LOKACIJA**

Osim obaveze ispunjenosti uvjeta iz tačke II ovog Javnog poziva, aplikanti moraju ispuniti kriterij za dodjelju lokacije za postavljanje slobodnostojećih ljetnih bašti, a to je najveći ponuđeni iznos.

Minimalni ponuđeni iznos mora biti najmanje:

* U ekstra zoni 60,00 KM/m2 (slovima: šezdeset konvertibilnih maraka);
* U I zoni 30.00 KM/m2 (slovima: trideset konvertibilnih maraka).

**V - PRIJAVA NA JAVNI POZIV**

Prijavu na javni poziv mogu podnijeti sva pravna lica koja ispunjavaju uslove iz tačke II ovog Javnog poziva. Prijava se može podnijeti za jedan lot.

**VI - NAČIN PRIJAVE I ROK ZA PODNOŠENJE PRIJAVE**

Ovaj Javni poziv se objavljuje na web stranici Općine Stari Grad Sarajevo. Rok za podnošenje prijava je petnaest (15) dana od posljednje objave ovoga Javnog poziva, odnosno do 10.07.2024. godine.

Prijava se podnosi poštom preporučeno ili putem službenog protokola Općine Stari Grad Sarajevo u zatvorenoj koverti na adresu:

**Općina Stari Grad Sarajevo**

**Zelenih beretki 4, sa naznakom**

**Prijava za Javni poziv za dodjelu lokacija za postavljanje slobodnostojećih ljetnih bašti**

**NE OTVARATI!**

Aplikacije uz koje nije dostavljena obavezna dokumentacija iz tačke III ovog Javnog poziva, Komisija odbacuje kao da nisu ni podnesene i o istom obavještava aplikanta pismenim putem.

**V - REZULTATI JAVNOG POZIVA I POTPISIVANJE UGOVORA**

Općinski načelnik imenuje Komisiju za postupanje po aplikacijama dostavljenim na raspisani Javni poziv za dodjelu lokacija za slobodnostojećih bašti (u daljem tekstu: Komisija). Zadatak Komisije je da izvrši pregled svih aplikacija sa dostavljenom dokumentacijom.

Po izvršenom pregledu svih dostavljenih aplikacija Komisija dostavlja Općinskom načelniku, rang listu po lotovima aplikanata koji ispunjavaju uvjete iz tačke II ovog Javnog poziva.

Općinski načelnik donosi Rješenje o najpovoljnijem ponuđaču, na način da se dodjeli lokacija najpovoljnijem ponuđaču, odnosno aplikantu koji ponudi najvišu cijenu za predmetnu lokaciju.

Nezadovoljni aplikant ima pravo žalbe Drugostepenoj stručnoj komisiji Općine Stari Grad Sarajevo na predmetno rješenje.

Po osnovu pravosnažnog rješenja o dodjeli, zaključuje se ugovor na godinu dana, uz mogućnost produženja najviše za godinu dana.

Broj: 09-45-5288/24

Datum: 26.06.2024. godine

**OPĆINSKI NAČELNIK**

**Irfan Čengić**